b'\n_START_ARTICLE_\nTy\xc3\xb6taso\n_START_PARAGRAPH_\nTy\xc3\xb6taso on paikoillaan tapahtuvassa istuma- tai seisomaty\xc3\xb6ss\xc3\xa4 k\xc3\xa4ytett\xc3\xa4v\xc3\xa4, sopivalle korkeudelle asennettu vaakasuora taso, joka mahdollistaa ty\xc3\xb6v\xc3\xa4lineiden k\xc3\xa4yt\xc3\xb6n ja ty\xc3\xb6n tekemisen pitki\xc3\xa4 aikoja rasittumatta. Ty\xc3\xb6taso voi olla esimerkiksi puusep\xc3\xa4nh\xc3\xb6yl\xc3\xa4penkki, tarkoitukseen sopiva p\xc3\xb6yt\xc3\xa4 tai jopa sep\xc3\xa4n alasin. Kotitaloudessa ty\xc3\xb6taso tarkoittaa useimmiten keitti\xc3\xb6n p\xc3\xb6yt\xc3\xa4kaappien p\xc3\xa4\xc3\xa4lle asennettua kest\xc3\xa4v\xc3\xa4\xc3\xa4 levy\xc3\xa4.\n_START_SECTION_\nTy\xc3\xb6tasot keitti\xc3\xb6kalusteissa\n_START_PARAGRAPH_\nNykyaikaisissa keitti\xc3\xb6n kiintokalusteissa ty\xc3\xb6taso on yleens\xc3\xa4 vakiomitoituksen ansiosta valittavissa vapaasti riippumatta kaapistojen materiaalista, koosta tai v\xc3\xa4rist\xc3\xa4. Keitti\xc3\xb6tasojen yleisimm\xc3\xa4t materiaalit ovat laminaatilla p\xc3\xa4\xc3\xa4llystetty kalustelevy, massiivipuu, luonnonkivi, betoni tai erilaiset komposiittimateriaalit, kuten Corian tai Durat._NEWLINE_Laminaattitasot tehd\xc3\xa4\xc3\xa4n liimaamalla noin 1 millimetrin paksuinen muovi-paperi-laminaattikerros lastulevyn pinnalle. Laminaatin pinta voi olla yksiv\xc3\xa4rinen tai kuvioitu j\xc3\xa4ljittelem\xc3\xa4\xc3\xa4n kive\xc3\xa4 tai puuta. Laminaatti on hinnaltaan edullista ja k\xc3\xa4yt\xc3\xb6ss\xc3\xa4 kest\xc3\xa4v\xc3\xa4\xc3\xa4, mutta naarmuja ja koloja on mahdoton korjata. Laminaatti ei kest\xc3\xa4 leikkuualustana eik\xc3\xa4 kuumien keittoastioiden alustana. Yleisimpi\xc3\xa4 laminaattitasoja saa suoraan varastosta rautakaupasta tai kalustemyym\xc3\xa4l\xc3\xa4st\xc3\xa4._NEWLINE_Puutasot tehd\xc3\xa4\xc3\xa4n yleens\xc3\xa4 kokopuurimoja tai -sauvoja yhteen liimaamalla. Puu el\xc3\xa4\xc3\xa4 erityisesti kosteuden vaikutuksesta; kosteudelle herkimpi\xc3\xa4 ovat py\xc3\xb6kki ja koivu. T\xc3\xa4h\xc3\xa4n auttaa pinnan s\xc3\xa4\xc3\xa4nn\xc3\xb6llinen \xc3\xb6ljy\xc3\xa4minen. Kuluneen puutason voi hioa ja \xc3\xb6ljyt\xc3\xa4 uudenveroiseksi._NEWLINE_Kivitasot ovat kalliita ja raskaita, mutta siet\xc3\xa4v\xc3\xa4t kuumaa ja kulutusta. Kest\xc3\xa4vint\xc3\xa4 on tumma, hyvin kiillotettu graniitti, kun taas marmoriin voi tulla tahroja rasvasta, punaviinist\xc3\xa4 tai mehusta. Ohuet lasi- ja posliiniastiat rikkoutuvat helposti osuessaan kivitasoon._NEWLINE_Muita materiaaleja. Keitti\xc3\xb6n ty\xc3\xb6taso voidaan my\xc3\xb6s valaa betonista, muovista tai kivi-muovi-komposiittimateriaalista (ks. massiivimuovi), laminoida lujitemuovista tai ty\xc3\xb6st\xc3\xa4\xc3\xa4 ruostumattomasta ter\xc3\xa4ksest\xc3\xa4. Tekniikasta riippuen my\xc3\xb6s altaat voivat olla samaa kappaletta ty\xc3\xb6tason kanssa. Muita ty\xc3\xb6tasojen materiaalivaihtoehtoja ovat keraamisilla laatoilla p\xc3\xa4\xc3\xa4llystetty kalustelevy._NEWLINE_Ty\xc3\xb6tasot kiinnitet\xc3\xa4\xc3\xa4n keitti\xc3\xb6kalusteiden runkojen p\xc3\xa4\xc3\xa4lle tavallisesti altap\xc3\xa4in ruuveilla tai liimaamalla. Sein\xc3\xa4\xc3\xa4 vasten tuleva reuna tiivistet\xc3\xa4\xc3\xa4n listalla tai silikonisaumauksella. Upotettavat tiskialtaat kiinnitet\xc3\xa4\xc3\xa4n ty\xc3\xb6tasoon tehtyihin aukkoihin joko suoraan ty\xc3\xb6tason p\xc3\xa4\xc3\xa4lle, upotettuna ty\xc3\xb6tason pinnan kanssa samaan tasoon tai ripustettuna ty\xc3\xb6tason alle.'